## Pravilnik o održavanju vojnih zrakoplova i zrakoplovne tehnike

### NN 51/2010 (26.4.2010.), Pravilnik o održavanju vojnih zrakoplova i zrakoplovne tehnike

MINISTARSTVO OBRANE

1221

Na temelju članka 127.d stavka 3. Zakona o obrani (»Narodne novine«, broj 33/02, 58/02, 76/07 i 153/09), uz prethodnu suglasnost ministra nadležnog za poslove civilnog zračnog prometa, donosim

PRAVILNIK

O ODRŽAVANJU VOJNIH ZRAKOPLOVA I ZRAKOPLOVNE TEHNIKE

I. TEMELJNE ODREDBE

Članak 1.

Ovim Pravilnikom propisuju se uvjeti uporabe vojnih zrakoplova i zrakoplovne tehnike, postupci i uvjeti održavanja, sustav i organizacija zrakoplovno-tehničkog održavanja, vojno zrakoplovno-tehničko osoblje (u daljnjem tekstu ZT osoblje), kontrola i nadzor kvalitete te mjere sigurnosti održavanja.

Ministarstvo obrane (u daljnjem tekstu Ministarstvo) i Oružane snage Republike Hrvatske (u daljnjem tekstu Oružane snage) obvezne su pregledati i provjeravati vojne zrakoplove i zrakoplovnu tehniku tijekom uporabe i održavati ih u stanju koje jamči sigurnu zračnu plovidbu.

Pojmovi

Članak 2.

Pojedini pojmovi iz ovoga Pravilnika imaju sljedeće značenje:

– vojni zrakoplov (u daljnjem tekstu: zrakoplov) je avion, helikopter i besposadna letjelica koji nosi oznake državne pripadnosti i upisan je u Registar hrvatskih vojnih zrakoplova,

– zrakoplovna tehnika obuhvaća pričuvne dijelove, reprodukcijski i potrošni materijal, zrakoplovna ubojna i pogonska sredstva, opremu i sredstva za spašavanje posade, alate, pribor i mjernu opremu održavanja, dostavna i ostala sredstva opsluživanja te sredstva zračnog motrenja i navođenja,

– komplet zrakoplova obuhvaća zrakoplov, pripadajuću opremu, zrakoplovno tehničku dokumentaciju, alat, pribor i ambalažu za transport i čuvanje,

– komponenta zrakoplova je motor, propeler, sustav ili uređaj,

– pričuvni dio je svaki izdvojeni dio zrakoplova, sustava ili uređaja koji se skladišti i čuva na zalihama radi održavanja,

– potrošni materijal je materijal namijenjen održavanju zrakoplova i komponenti zrakoplova koji se uporabom nepovratno troši, osim zrakoplovnih ubojnih i pirotehničkih sredstva,

– kontinuirana plovidbenost su svi procesi zrakoplovno-tehničkog održavanja koji osiguravaju da tijekom vijeka uporabe zrakoplov ili zrakoplovna komponenta udovoljava važećim zahtjevima plovidbenosti za sigurnu zračnu plovidbu,

– resurs zrakoplova ili zrakoplovne komponente je određeno vrijeme, broj sati rada ili ciklusa (opaljenja, slijetanja) do remonta ili između dva remonta utvrđeno tehničkim uputama proizvođača,

– vijek uporabe je ukupno vrijeme određeno za sigurnu uporabu zrakoplova ili komponente,

– ovlaštena organizacija održavanja je domaća ili inozemna pravna osoba koja posjeduje odgovarajuća ovlaštenja nadležnih državnih tijela za samostalno obavljanje održavanja, obnova, preinaka i tehničke kontrole zrakoplova i zrakoplovne tehnike,

– glavni inženjer održavanja je zrakoplovno-tehnička osoba ovlaštena i odgovorna za održavanje u Zapovjedništvu Hrvatskog ratnog zrakoplovstva i protuzračne obrane (u daljnjem tekstu HRZ i PZO) i Zapovjedništvu zrakoplovne baze (u daljnjem tekstu Zb),

– strukovni inženjer za kvalitetu i resurse održavanja je zrakoplovno-tehnička osoba ovlaštena i odgovorna za održavanje u Zapovjedništvu HRZ-a i PZO-a i Zapovjedništvu Zb-a za pojedini tip zrakoplova ili specijalnost održavanja,

– otkaz je događaj koji uzrokuje funkcionalnu neispravnost zrakoplova i zrakoplovne tehnike,

– direktiva o plovidbenosti je obavijest proizvođača o provedbi aktivnosti održavanja zrakoplova ili komponente radi ispunjavanja uvjeta plovidbenosti,

– servisni bilten je uputa proizvođača za održavanje zrakoplova ili komponente, a može biti obvezujući, preporučeni i izborni,

– servisno pismo je tehnička obavijest proizvođača kojim korisnike zrakoplova ili komponente obavještava o aktivnostima održavanja.

II. UVJETI UPORABE ZRAKOPLOVA I ZRAKOPLOVNE TEHNIKE

Članak 3.

Zrakoplov i zrakoplovna tehnika mogu se upotrebljavati ako udovoljavaju tehničkim zahtjevima plovidbenosti i uvjetima funkcionalne ispravnosti za sigurnu zračnu plovidbu propisanima ovim Pravilnikom.

Tehnički zahtjevi plovidbenosti određuju se prema vrsti, tipu i namjeni zrakoplova i zrakoplovne tehnike.

2.1. Tehnički zahtjevi plovidbenosti

Članak 4.

Zrakoplov i zrakoplovna tehnika su tehnički ispravni i udovoljavaju tehničkim zahtjevima plovidbenosti ako:

– ispunjavaju propisane taktičko-tehničke osobine za izvršenje zadaće,

– imaju važeći resurs,

– su otklonjene utvrđene neispravnosti,

– su izvedene preinake i provedeni pregledi i popravci,

– je provedena prethodna i neposredna priprema za uporabu,

– posjeduju kompletnu i pravilno popunjenu zrakoplovno tehničku dokumentaciju (u daljnjem tekstu: ZT dokumentacija).

2.2. Funkcionalna ispravnost i tehnički let

Članak 5.

Funkcionalna ispravnost zrakoplova određuje se prema Listi minimalno potrebne opreme (u daljnjem tekstu LMPO) koja sadrži popis opreme, sustava i podsustava zrakoplova prema tehničkim uvjetima proizvođača i njihovoj namjeni i sposobnosti za izvršenje pojedine vrste zadaće.

LMPO za svaki tip zrakoplova utvrđuje Priručnik za uporabu zrakoplova koji na prijedlog HRZ-a i PZO-a donosi Glavni stožer Oružanih snaga (u daljnjem tekstu Glavni stožer) uz prethodnu suglasnost Samostalnog odjela za vojni zračni promet Ministarstva (u daljnjem tekstu SOVZP).

Članak 6.

Stanje funkcionalne ispravnosti je sposobnost zrakoplova za izvršenje zadaće, a utvrđuje se kao:

– »stanje S« kada je zrakoplov potpuno tehnički i funkcionalno ispravan i sposoban za izvršenje zadaće,

– »stanje DS« kada je zrakoplov tehnički neispravan, ali je funkcionalno ispravan i djelomično sposoban za izvršenje zadaće koju može sigurno izvršiti prema jednoj ili više namjena,

– »stanje N« kada je zrakoplov tehnički i funkcionalno neispravan i nesposoban za izvršenje zadaće.

Članak 7.

Zrakoplov koji nema utvrđen LMPO i/ili je tehnički neispravan može za prelet do mjesta održavanja – tehnički let, odobriti zapovjednik eskadrile ili više razine na prijedlog zapovjednika postrojbe za održavanje ako nije ugrožena sigurnost leta.

Tehnički let transportnog zrakoplova izvan matičnog aerodroma odobrava zapovjednik zrakoplova na prijedlog tehničara letača.

Tehnički let do ovlaštene inozemne organizacije održavanja odobrava Zapovjednik HRZ-a i PZO-a.

Tehnički let se upisuje u ZT dokumentaciju i o tome se izvješćuje glavni inženjer održavanja Zb-a.

Članak 8.

Zrakoplov i zrakoplovna tehnika nakon periodičnog pregleda, konzerviranja, remonta, popravka poslije nesreće, zamjene motora ili izvedenih promjena značajnih za upravljivost i stabilnost zrakoplova mogu se koristiti isključivo nakon provjere rada na zemlji i u letu, kako je određeno Programom održavanja.

2.3. Resursi i vijek uporabe

Članak 9.

Zrakoplov i zrakoplovna tehnika imaju utvrđen vremenski i satni/radni resurs i/ili vijek uporabe, a dijelovi zrakoplova kojima resurs nije određen imaju resurs zrakoplova na koji su ugrađeni.

Za dijelove čiji je resurs različit od resursa zrakoplova na koji su ugrađeni, resurs se upisuje u ZT dokumentaciju zrakoplova i zrakoplovnog dijela.

Za dijelove koji se održavaju prema stanju, resurs se određuje prema normama proizvođača i njihovom tehničkom stanju.

Članak 10.

Zrakoplov i zrakoplovna tehnika nakon isporuke ili remonta dobiva zajamčeni resurs za koje je vrijeme proizvođač ili davatelj usluge remonta obvezan u ugovorenom roku otkloniti nastale neispravnosti.

Korisnik zrakoplova i zrakoplovne tehnike obvezan je prijaviti proizvođaču ili davatelju usluge remonta utvrđenu neispravnost u zajamčenom resursu u rokovima i na način utvrđen ugovorom.

Članak 11.

U utrošak resursa zrakoplova računa se stvarno vrijeme letenja, a zrakoplovnog motora preračunato vrijeme rada na zemlji i u letu ako drugačije nije određeno tehničkim uvjetima proizvođača.

Za sve ostale zrakoplovne komponente u resurs se računa ukupno vrijeme leta zrakoplova.

Članak 12.

Resurs zrakoplova i zrakoplovne tehnike može se iznimno produljiti i to za:

– zrakoplov, uređaj, opremu i naoružanje do 30%,

– pogonski sustav zrakoplova do 20%,

– opremu za kisik i opremu za spašavanje pilota do 5%,

– ostale zrakoplovne komponente do 25% vremenskog ili satnog resursa.

Produljenje resursa odobrava glavni inženjer održavanja HRZ-a i PZO-a ako su prema ZT inženjerskom nalogu glavnog inženjera održavanja Zb-a provedeni odgovarajući pregledi, provjere rada zrakoplova i komponenti.

Produljenje resursa mora se evidentirati u ZT dokumentaciji zrakoplova i/ili komponente.

Članak 13.

Zrakoplov i zrakoplovna tehnika se po isteku vijeka uporabe stavljaju izvan uporabe i otpisuju.

Zrakoplovu i zrakoplovnoj tehnici kojoj je istekao vijek uporabe na zahtjev Zapovjedništva HRZ-a i PZO-a iznimno jednokratno vijek uporabe može produljiti proizvođač ili ovlaštena organizacija održavanja nakon provedenih radova održavanja, ako su:

– preostali satni/radni resursi veći od 30%,

– uporaba i održavanja provođena u skladu s normama proizvođača,

– provedeni izvanredni pregled i program ispitivanja od strane proizvođača ili ovlaštene organizacije,

– provedene dopune programa održavanja za produljenje vijeka uporabe od strane proizvođača ili ovlaštene organizacije.

2.4. Tehnička sukladnost zrakoplova i zrakoplovne komponente

Članak 14.

Za novi tip zrakoplova i zrakoplovne komponente prije uporabe provodi se homologacija, odnosno ispitivanje tehničke sukladnosti s tehničkim zahtjevima plovidbenosti.

Homologacija je tehnički postupak kojim se za tip zrakoplova, zrakoplovne komponente ili reprodukcijskog materijala utvrđuje sukladnost s odobrenom konstrukcijom za gradnju zrakoplova i tehničkim zahtjevima plovidbenosti tako da ne iskazuje osobine koje ugrožavaju sigurnu uporabu.

Homologacijska ispitivanja provode nadležne ustrojstvene jedinice Oružanih snaga ili ovlaštene organizacije na temelju Potvrde o ovlaštenju koju izdaje SOVZP, a obrazac koje se nalazi u prilogu i sastavni je dio ovoga Pravilnika (Prilog 1.).

Inozemna homologacijska ispitivanja na temelju dokumenata o homologaciji zrakoplova i zrakoplovne komponente koja se uvodi u Oružane snage, priznaje SOVZP izdavanjem Potvrde o tipu, obrazac koje se nalazi u prilogu i sastavni je dio ovoga Pravilnika (Prilog 2.).

2.5. Tehnički uvjeti uporabe zrakoplovne tehnike

Članak 15.

Pričuvni dijelovi, sustavi, uređaji i potrošni materijal mogu se ugraditi u zrakoplov samo ako su kompletni, tehnički ispravni i ako su propisno skladišteni.

Kompletnost i ispravnost skladištenja pričuvnih dijelova, sustava, uređaja i potrošnog materijala obvezno se provjerava prije, a njihova funkcionalna ispravnost nakon ugradnje sukladno ZT dokumentaciji.

Članak 16.

Za održavanje određenog tipa zrakoplova i zrakoplovne tehnike koristi se gorivo, mazivo, kapljevine i plinovi koji su određeni ZT dokumentacijom i koji posjeduju dokumentaciju o ispravnosti.

Članak 17.

Održavanje zrakoplova i zrakoplovne tehnike i provjera njihove ispravnosti obavlja se ispravnim namjenskim alatom za održavanje i zemaljskom opremom te ispravnim ispitno-mjernim uređajima umjerenim prema propisima o mjerilima i mjeriteljskim uvjetima.

2.6. Plovidbenost zrakoplova i zrakoplovne tehnike

Članak 18.

Sposobnost zrakoplova za sigurnu zračnu plovidbu dokazuje se Potvrdom o plovidbenosti vojnog zrakoplova (u daljnjem tekstu: Potvrda o plovidbenosti) koju izdaje i njezinu valjanost nadzire SOVZP.

Potvrda o plovidbenosti izdaje se na neograničen rok i vrijedi dok su ispunjeni uvjeti kontinuirane plovidbenosti, a obrazac potvrde nalazi se u prilogu i sastavni je dio ovoga Pravilnika (Prilog 3.).

Plovidbenost pričuvnih dijelova utvrđuje se posebnom zrakoplovno-tehničkom uputom (u daljnjem tekstu ZT uputa).

Članak 19.

Kontinuiranu plovidbenost nakon održavanja potvrđuje ustrojstvena jedinica Oružanih snaga nadležna za održavanje Izvješćem o povratu u uporabu zrakoplova.

Na temelju Izvješća iz stavka 1. ovoga članka glavni inženjer održavanja Zb-a izdaje Potvrdu o o otpustu s radova, obrazac koje se nalazi u prilogu i sastavni je dio ovoga Pravilnika (Prilog 4.).

U slučajevima kad se održavanje zrakoplova provodi u ovlaštenoj organizaciji Potvrdu iz prethodnog stavka izdaje glavni inženjer održavanja HRZ-a i PZO-a.

Članak 20.

Potvrdu o plovidbenosti rješenjem oduzima SOVZP kada se stručnim nadzorom utvrdi:

– da zrakoplov ne odgovara kategoriji, namjeni ili uvjetima za izdavanje Potvrde o plovidbenosti,

– da je na zrakoplovu nastao nedostatak zbog propusta u konstrukciji, ugrađenom materijalu, postupku gradnje i homologaciji, te

– zbog nepropisnog načina uporabe i održavanja zrakoplova.

U slučaju iz stavka 1. ovoga članka SOVZP će naložiti nadležnoj ustrojstvenoj jedinici provjeru zrakoplova i otklanjanje nedostatka u određenom roku te će oduzeti Potvrdu o plovidbenosti ako se nedostatci ne otklone.

Novu Potvrdu o plovidbenosti izdat će SOVZP na zahtjev glavnog inženjera održavanja HRZ-a i PZO-a kada se ispune uvjeti za izdavanje Potvrde o plovidbenosti.

SOVZP je obvezan izvijestiti nadležno tijelo države u koju je izvezen zrakoplov hrvatske proizvodnje, odnosno nadležno tijelo države u kojoj je provedena homologacija zrakoplova i zrakoplovne tehnike koja je uvezena o nedostacima iz stavka 1. ovoga članka.

III. SUSTAV ZRAKOPLOVNO TEHNIČKOG ODRŽAVANJA

Članak 21.

Sustav zrakoplovno-tehničkog održavanja (u daljnjem tekstu održavanje) obuhvaća planiranje, organiziranje i pripremu za uporabu, periodične preglede, popravke, preinake, remont i čuvanje vojnih zrakoplova i zrakoplovne tehnike te nadzor i kontrolu održavanja.

Radi sigurnosti vojnog zračnog prometa održavanje uspostavlja vrste, modele, programe i nadležnosti održavanja, certificiranje zrakoplova, zrakoplovnih komponenti i ZT osoblja te dokumentacijsko-informacijski sustav.

3.1. Vrste i modeli održavanja

Članak 22.

Održavanje zrakoplova i zrakoplovne tehnike provodi se preventivno i korektivno.

Preventivno održavanje su planirane aktivnosti održavanja, opsluživanja i preinaka zrakoplova i zrakoplovne tehnike, a provodi se prema vremenskom ili satnom resursu i stanju sredstva prije funkcionalne neispravnosti ili otkaza.

Korektivno održavanje su neplanirane aktivnosti održavanja koje zbog funkcionalne neispravnosti ili kvara zrakoplova i zrakoplovne tehnike provode sve razine održavanja.

Članak 23.

Ovisno o tipu, održavanje zrakoplova i zrakoplovne tehnike provodi se kroz dva modela i to:

– održavanje prema resursima,

– održavanje prema stanju.

Modele održavanja utvrđuje SOVZP u skladu s uvjetima proizvođača.

Članak 24.

Održavanje prema resursima je model održavanja zrakoplova i zrakoplovne tehnike po unaprijed zadanim resursima dijelova do zamjene ili remonta, a provodi se u tri stupnja:

– prvi (I.) stupanj održavanja obuhvaća opsluživanje, pregled, zamjenu sklopova, manje popravke, podešavanja i mjerenja, a provodi se u stacionarnim uvjetima i u području operacija,

– drugi (II.) stupanj održavanja obuhvaća povremene preglede, složenije popravke, manje preinake i potporu nadležnim ustrojstvenim jedinicama prvog (I.) stupnja održavanja, a provodi se u stacionarnim uvjetima, u području operacija ili ovlaštenim organizacijama prema potrebi,

– treći (III.) stupanj održavanja obuhvaća najvišu razinu održavanja, remont, preinake i modernizaciju, a provodi se u ovlaštenim organizacijama.

Članak 25.

Održavanje prema stanju provodi se dok zrakoplov i zrakoplovna tehnika nakon provjere ispravnosti zadovoljava utvrđene tehničke parametre i to kroz dvije razine:

– linijsku razinu koja obuhvaća opsluživanje, planirane preglede, mjerenja degradacije tehničkih parametara, zamjene sklopova, manje popravke i podešavanja, a provodi se u području operacija i radioničkim uvjetima,

– baznu razinu koja obuhvaća najsloženije popravke, preinake i modernizaciju koju radi obnove degradiranih tehničkih parametara provode ovlaštene organizacije.

Članak 26.

Prvi (I.) i drugi (II.) stupanj održavanja istovjetan je s linijskom razinom, a treći (III.) stupanj s baznom razinom održavanja zrakoplova i zrakoplovne tehnike.

3.2. Nadležnosti u sustavu održavanja

Članak 27.

Održavanje zrakoplova i zrakoplovne tehnike provode sljedeće ustrojstvene jedinice:

– SOVZP,

– Glavni stožer,

– Zapovjedništvo HRZ-a i PZO-a,

– Zapovjedništvo za potporu,

– Zapovjedništvo Zb-a,

– temeljne zrakoplovno-tehničke postrojbe.

Članak 28.

SOVZP provodi certificiranje vojnih zrakoplova, zrakoplovne tehnike i ZT osoblja te kontinuirano nadzire uvjete koje moraju ispunjavati ustrojstvene jedinice Oružanih snaga i ovlaštene organizacije za kvalitetno održavanje.

SOVZP sudjeluje u procesu ugovaranja održavanja s ovlaštenim organizacijama te donosi ZT upute kojima detaljnije uređuje sustav održavanja zrakoplova i zrakoplovne tehnike.

Članak 29.

Glavni stožer planira financijska sredstva, materijalne i ljudske resurse za provedbu održavanja te nadzire održavanje i uvjete za sigurnu uporabu zrakoplova i zrakoplovne tehnike u nižim ustrojstvenim jedinicama.

Glavni stožer donosi Programe održavanja vojnih zrakoplova i Plan preventivnog održavanja te sudjeluje u postupku ugovaranja održavanja koje se povjerava domaćoj ili inozemnoj ovlaštenoj organizaciji.

Članak 30.

Zapovjedništvo HRZ-a i PZO-a planira i nadzire održavanje i uvjete za sigurnu uporabu zrakoplova i zrakoplovne tehnike u ustrojstvenim jedinicama iz svojega sastava.

Za održavanje u Zapovjedništvu HRZ-a i PZO-a odgovoran je glavni inženjer održavanja i strukovni inženjeri za kvalitetu i resurse održavanja određenog tipa zrakoplova ili specijalnosti.

Članak 31.

Zapovjedništvo za potporu (u daljnjem tekstu: ZzP) osigurava i skladišti sve vrste zrakoplovne tehnike, nadzire provedbu vanjskih usluga te provodi obuku pomoćnog zrakoplovno-tehničkog osoblja.

ZzP sudjeluje u izradi i provedbi Plana preventivnog održavanja.

Članak 32.

Zapovjedništvo Zb-a planira, provodi i nadzire održavanje i uvjete za sigurnu uporabu zrakoplova i zrakoplovne tehnike te skladišti dodijeljenu zrakoplovnu tehniku.

Za održavanje u Zapovjedništvu Zb-a odgovoran je glavni inženjer održavanja Zb-a i strukovni inženjeri za kvalitetu i resurse održavanja određenog tipa zrakoplova ili specijalnosti.

Članak 33.

Glavni inženjer i strukovni inženjeri održavanja u Zapovjedništvu HRZ-a i PZO-a i u Zapovjedništvu Zb-a moraju posjedovati dozvolu za održavanje zrakoplova.

Članak 34.

Održavanje zrakoplova i zrakoplovne tehnike provode temeljne ustrojstvene jedinice i to: zrakoplovno-tehničke bojne, satnije, vodovi i desetine u okviru svojih nadležnosti koje su utvrđene posebnom ZT uputom.

3.3. Zrakoplovno-tehnička dokumentacija

Članak 35.

ZT dokumentacija sastoji se od:

– uporabne zrakoplovno-tehničke dokumentacije,

– prateće zrakoplovno-tehničke dokumentacije,

– posebne zrakoplovno-tehničke dokumentacije

– zrakoplovno-tehničkog inženjerskog naloga,

– zrakoplovno-tehničkih obrazaca.

Članak 36.

Uporabna zrakoplovno-tehnička dokumentacija (u daljnjem tekstu: uporabna ZT dokumentacija) obuhvaća: tehnički opis, opis uporabe i održavanja zrakoplova i zrakoplovne tehnike, radne (tehnološke) liste pregleda, preinake, postupak pregleda, direktive o plovidbenosti, servisne biltene, servisna pisma, postupak popravka s uputama, imenike sastavnih dijelova, imenike ZT kompleta te normative pričuvnih dijelova i potrošnog materijala.

Uporabnu ZT dokumentaciju s pripadajućim prijevodom, na temelju Plana preventivnog održavanja i izvanrednih zahtjeva, osiguravaju Služba za razvoj, opremanje i modernizaciju i Služba za ugovaranje i nabavu Ministarstva.

Ustrojstvene jedinice Ministarstva i Oružanih snaga obvezne su aktivnosti održavanja provoditi isključivo prema originalnoj uporabnoj ZT dokumentaciji proizvođača.

Članak 37.

Prateća zrakoplovno-tehnička dokumentacija (u daljnjem tekstu: prateća ZT dokumentacija) obuhvaća: Knjižicu održavanja, knjižice podataka, tehničke knjižice zrakoplova i opreme te dnevnik rada i druge dokumente koji prate zrakoplov i zrakoplovnu tehniku.

Prateću ZT dokumentaciju po preuzimanju zrakoplova i zrakoplovne tehnike od proizvođača ustrojava Služba za razvoj, opremanje i modernizaciju Ministarstva.

Članak 38.

Uporabnu i prateću ZT dokumentaciju prema potrebi zanavlja i njezino vođenje nadzire Zapovjedništvo HRZ-a i PZO-a.

Članak 39.

Posebna zrakoplovno-tehnička dokumentacija (u daljnjem tekstu: posebna ZT dokumentacija) obuhvaća: proizvodnu, ispitnu i remontnu dokumentaciju koja sadrži taktičko-tehnička svojstva, projektnu i tehnološku dokumentaciju, normative za kontrolu kvalitete te rezultate probnih ispitivanja zrakoplova i zrakoplovne tehnike.

Članak 40.

Zrakoplovno-tehnički inženjerski nalog (u daljnjem tekstu: ZT inženjerski nalog) je dokument kojim glavni inženjer održavanja propisuje pravila i stručna rješenja te prioritet radnji u procesu održavanja u novim nepredviđenim i neplaniranim uvjetima ili dvojbenim stručnim rješenjima radi pravilnog postupanja, povećanja efikasnosti i ekonomičnosti procesa održavanja.

Radovi održavanja koji su izvedeni po ZT inženjerskom nalogu obvezno se upisuju u prateću ZT dokumentaciju, a ZT inženjerski nalog kojim su uvedene značajne tehničke ili tehnološke izmjene održavanja postaje sastavni dio prateće dokumentacije zrakoplova.

Članak 41.

Zrakoplovno-tehnički obrasci održavanja (u daljnjem tekstu: ZT obrasci) su tipizirani dokumenti kojima glavni inženjer održavanja HRZ-a i PZO-a određuje način vođenja evidencija i izvješćivanja o ispravnosti ili održavanju zrakoplova.

Članak 42.

Evidencije o održavanju zrakoplova i zrakoplovne tehnike vode se radi pravilnog planiranja, uporabe, održavanja, opskrbe i praćenja stanja tijekom uporabe, a sadrže podatke o: stanju ispravnosti, održavanju, povremenim pregledima, resursima zrakoplova i zrakoplovne tehnike, ZT osoblju, pričuvnim dijelovima i potrošnom materijalu te druge značajne podatke.

Podaci iz evidencije dostavljaju se nadređenom zapovjedništvu i/ili višoj strukovnoj ustrojstvenoj jedinici uz redovna izvješća o održavanju te uz izvanredna izvješća po posebnoj zapovijedi ili ZT inženjerskom nalogu.

IV. ZRAKOPLOVNO-TEHNIČKO ODRŽAVANJE

4.1. Program i Plan preventivnog održavanja zrakoplova

Članak 43.

Održavanje zrakoplova i tehnička kontrola održavanja provodi se po Programu održavanja vojnih zrakoplova (u daljnjem tekstu: Program održavanja).

Program održavanja sadrži postupke održavanja i preglede za svaki tip zrakoplova, rokove i način provedbe koji su određeni namjenom i uvjetima uporabe, ZT dokumentacijom proizvođača i odredbama ovoga Pravilnika.

Programe održavanja donosi Glavni stožer na prijedlog Zapovjedništva HRZ-a i PZO-a i uz prethodnu suglasnost SOVZP-a.

Članak 44.

Na temelju Programa održavanja i prema planiranom utrošku resursa Glavni stožer donosi Plan preventivnog održavanja.

Plan preventivnog održavanja obuhvaća planiranu zrakoplovnu tehniku, preglede i usluge održavanja, pričuvne dijelove i financijska sredstva nužna za ispravnost zrakoplova i zrakoplovne tehnike.

Članak 45.

Nadležne ustrojstvene jedinice Oružanih snaga obvezne su provoditi raščlambu planiranih aktivnosti održavanja te o realizaciji Programa održavanja i Plana preventivnog održavanja izvješćivati neposredno više zapovjedništvo.

Raščlamba provedenih aktivnosti obavlja se tromjesečno, a izvješćivanje o realizaciji Programa održavanja i Plana preventivnog održavanja mjesečno.

4.2. Pregled zrakoplova

Članak 46.

Pregled zrakoplova provodi se na zemlji i u letu radi praćenja plovidbenosti, a može biti osnovni, redoviti i izvanredni.

Opseg, sadržaj i način provedbe osnovnog pregleda ZT uputama propisuje SOVZP, a opseg i sadržaj redovitog i izvanrednog pregleda propisan je odredbama ovog Pravilnika.

Osnovni i redoviti pregled provode postrojbe HRZ-a i PZO-a ili ovlaštena organizacija na temelju Potvrde o ovlaštenju koju je izdao SOVZP.

Članak 47.

Pregled zrakoplova u letu provodi se ispitnim letom ili funkcionalnom provjerom zrakoplova u letu.

Ispitni let provodi se po Programu ispitnog leta nakon remonta ili otklanjanja veće neispravnosti, a obuhvaća provjeru letnih sposobnosti i tehničke ispravnosti zrakoplova i sustava.

Funkcionalna provjera provodi se nakon redovitog preventivnog i korektivnog održavanja, a obuhvaća provjeru ispravnosti rada sustava i uređaja zrakoplova u letu.

Članak 48.

Osnovni pregled obuhvaća pregled kompleta zrakoplova i ZT dokumentacije te provjeru rada uređaja na zemlji i ispitni let.

Osnovni pregled provodi se na:

– zrakoplovu prije upisa u Registar hrvatskih vojnih zrakoplova,

– zrakoplovu kojem je oduzeta potvrda o plovidbenosti,

– zrakoplovu čije je održavanja obavila ovlaštena organizacija, te

– nakon obnove, popravka većeg dijela nosive konstrukcije ili preinake kojom se mijenjaju bitna svojstva zrakoplova (čvrstoća, vijek uporabe i tehničke osobine).

Članak 49.

Redoviti pregled provodi se prema Programu održavanja, a obuhvaća preglede prethodne i neposredne pripreme te povremene preglede koji se provode tijekom vijeka uporabe zrakoplova.

Redovitim pregledom obavlja se i funkcionalna provjera zrakoplova u letu, a iznimno i ispitni let ako se utvrde nedostaci koji mogu utjecati na sigurnost leta.

Redoviti pregled ne provodi se na zrakoplovu koji se održava po posebnom tehničkom sustavu održavanja.

Članak 50.

Izvanredni pregled provodi se ako zrakoplov ne udovoljava tehničkim zahtjevima plovidbenosti ili ako se posumnja u serijsku neispravnost, nakon većeg oštećenja, udara groma, tvrdog slijetanja i u drugim sličnim slučajevima. Izvanredni pregled obuhvaća pregled ZT dokumentacije te provjeru ispravnosti opreme i uređaja na zemlji i u letu ako se pregledom na zemlji ne može utvrditi plovidbenost zrakoplova.

Izvanredni pregled provodi se po ZT nalogu za izvanredni pregled glavnog inženjera održavanja Zb-a ili više razine te po zapovijedi zapovjednika Zb-a ili više razine.

Zapovijed ili ZT nalog za izvanredni pregled sadrži radove za tip i evidencijske oznake zrakoplova, izvođače radova, rokove provedbe i postupke izvješćivanja.

Učestalost ponavljanja izvanrednih pregleda propisuje se Programom održavanja zrakoplova.

4.3. Prvi (I.) stupanj održavanja

Članak 51.

Prvi (I.) stupanj održavanja je temeljno održavanje kojim se osigurava najviši stupanj ispravnosti i pouzdanosti zrakoplova i zrakoplovne tehnike za pravodobnu pripremu i sigurno izvršenje zadaća.

Prvi (I.) stupanj održavanja obuhvaća:

– prethodnu i neposrednu pripremu zrakoplova,

– međuletni pregled i opsluživanje tijekom uporabe,

– izvlačenje i uvlačenje zrakoplova, vuču i voženje zrakoplova,

– smještaj, čuvanje i održavanje zrakoplova izvan uporabe,

– prihvat zrakoplova u prolazu,

– izvanredni pregled.

Članak 52.

Prvi (I.) stupanj održavanja jednoga zrakoplova provodi tim ovlaštenih zrakoplovnih tehničara koji čine:

– nadležni zapovjednik održavanja,

– ZT kontrolori,

– zrakoplovni tehničar za zrakoplov i motor (u daljnjem tekstu: tehničar ZIM),

– zrakoplovni tehničar za instrumente, radio-radar i elektroopremu (u daljnjem tekstu: tehničar IRE) te

– zrakoplovni tehničar za zrakoplovno naoružanje (u daljnjem tekstu: tehničar ZN).

Tim zrakoplovnih tehničara u skladu sa ZT dokumentacijom određuje zapovjednik postrojbe nadležne za prvi (I.) stupanj održavanja koji je odgovoran i za pripremu zrakoplova.

Članak 53.

Tehničara ZIM-a voditelj prvog (I.) stupnja održavanja određuje za tehničara zrakoplova i evidentira u Knjižicu održavanja zrakoplova.

Tehničar zrakoplova održava jedan zrakoplov, a tehničari ostalih specijalnosti više zrakoplova istog tipa u jednom letačkom danu.

Članak 54.

Prvi (I.) stupanj održavanja zrakoplova lakšeg od 5700 kilograma maksimalne poletne težine bez oružanih i pirotehničkih sustava može obavljati samo tehničar zrakoplova, ako drukčije nije određeno ZT dokumentacijom.

Članak 55.

Tehničar zrakoplova i tehničari ostalih specijalnosti dužni su nadređenog zapovjednika održavanja izvijestiti o početku i završetku radova i o utvrđenim neispravnostima.

Pripremu zrakoplova za let u kontinuitetu obavlja isti zrakoplovni tehničar, a u slučaju prekida radova pripremu od početka do kraja obavlja drugi tehničar kojeg određuje nadležni zapovjednik.

Članak 56.

Zapovjednik prvog (I.) stupnja održavanja neće dopustiti uporabu zrakoplova ako nisu ispunjeni uvjeti tehničke ili funkcionalne ispravnosti, osim u slučaju iz članka 7. ovoga Pravilnika.

Članak 57.

Održavanje zrakoplova na zadaćama za posebno djelovanje u sastavu stalno spremnih snaga i snaga za brzi odgovor provodi poseban tim za održavanje koji određuje nadležni zapovjednik.

Prethodna priprema zrakoplova

Članak 58.

Prethodna priprema zrakoplova obuhvaća:

– prijam zrakoplova nakon leta,

– poslijeletni pregled zrakoplova i otklanjanje utvrđenih neispravnosti,

– punjenje zrakoplova gorivom, mazivom, kapljevinama i plinovima,

– pregled zrakoplova u tehničkom danu.

Članak 59.

Prijam zrakoplova nakon leta obavlja tehničar zrakoplova od pilota koji ga tijekom prijama detaljno upoznaje sa stanjem ispravnosti zrakoplova.

Stanje ispravnosti zrakoplova nakon leta pilot zrakoplova obvezan je upisati u Knjižicu održavanja zrakoplova, a neispravnost detaljno opisati.

Članak 60.

Poslijeletnim pregledom utvrđuje se stanje ispravnosti zrakoplova nakon zadaće tijekom letačkog dana i otklanjanja utvrđene neispravnosti.

Poslijeletni pregled zrakoplova obavlja tehničar zrakoplova i tehničari ostalih specijalnosti po završetku letačkog dana.

Poslijeletni pregled zrakoplova izvan matičnog aerodroma i/ili izvan redovitog radnog vremena obavlja tehničar letač iz sastava posade, a nadzor ovjerava zapovjednik zrakoplova.

Članak 61.

Punjenje zrakoplova gorivom, mazivom, kapljevinama i plinovima nakon provjere njihove ispravnosti provodi se isključivo iz sredstva za dostavu i punjenje (u daljnjem tekstu: dostavno sredstvo) koje je propisno uzemljeno i povezano sa zrakoplovom.

Provjera ispravnosti goriva, maziva, kapljevina, plinova i dostavnoga sredstva obuhvaća kontrolu:

– podataka o kvaliteti goriva, maziva, kapljevina i plinova,

– uzorka goriva iz taložnika za punjenje,

– umjerenosti protokomjera i uređaja za mjerenje tlaka,

– ispravnosti i stanja plombi na dostavnom sredstvu.

Članak 62.

Punjenje zrakoplova gorivom, mazivom, kapljevinama i plinovima odobrava nadležni zapovjednik potpisom u dokumentaciju dostavnoga sredstva nakon provjere njihove ispravnosti.

Tehničar zrakoplova puni gorivo i zatvara poklopac spremnika, usklađuje primljenu količinu goriva, maziva, kapljevina i plinova s preostalom količinom u zrakoplovu i očitanom količinom na mjeraču dostavnoga sredstva te podatke upisuje u Knjižicu održavanja zrakoplova.

Punjenje helikoptera i transportnih aviona izvan matičnog aerodroma i/ili izvan redovitog radnog vremena obavlja tehničar letač.

Članak 63.

Količinu goriva koje se puni u zrakoplov određuje zapovjednik letačke postrojbe.

Pražnjenje goriva iz zrakoplova po zapovijedi nadležnog zapovjednika obavlja tehničar zrakoplova i upisuje u Knjižicu održavanja zrakoplova.

Članak 64.

Punjenje uređaja za kisik iz dostavnog sredstva provodi se preko upijača vlage, ventila za smanjenje tlaka, odgovarajućih priključaka i crijeva.

Propuhivanje, konzerviranje i punjenje instalacije kisika za disanje dopušteno je isključivo medicinskim kisikom.

Članak 65.

Pneumatici i drugi uređaji zrakoplova sa stlačenim zrakom ili dušikom pune se odgovarajućim priključcima i uređajima za smanjenje tlaka, a prijenosne boce moraju biti propisno obojane i ispisane nazivom plina po dužini boce.

Članak 66.

Pregledom u tehničkom danu utvrđuje se detaljno stanje zrakoplova najmanje jedanput u sedam dana, ako ZT dokumentacijom nije drugačije određeno.

Pregled zrakoplova u tehničkom danu provodi tehničar zrakoplova i tehničari ostalih specijalnosti prema listama iz Programa održavanja i ZT dokumentacije.

Pregled zrakoplova u tehničkom danu koji nije određen Programom održavanja provodi se najmanje u opsegu poslijeletnog pregleda uz čišćenje, podmazivanje, otklanjanje neispravnosti i nadzor vođenja ZT dokumentacije.

Neispravnosti utvrđene pregledom u tehničkom danu otklanjaju se nakon evidentiranja u Knjižicu održavanja zrakoplova.

U tehničkom danu planiraju se i provode samo ispitni letovi i funkcionalne provjere u zraku te strukovna obuka zrakoplovnog osoblja.

Članak 67.

Pregled zrakoplova u tehničkom danu izvan matičnog aerodroma obavlja tehničar letač iz sastava posade ili tehničar zrakoplova, ako je pridružen posadi, a nadzor ovjerava zapovjednik zrakoplova.

Pregled iz stavka 1. ovoga članka dopušten je iznimno jedanput u 14 dana, a idući pregled mora se obaviti na način propisan člankom 66. ovoga Pravilnika.

Neposredna priprema zrakoplova

Članak 68.

Neposredna priprema zrakoplova provodi se neposredno prije letačke zadaće i obuhvaća:

– prijeletni pregled zrakoplova,

– provjeru količine goriva, maziva, plinova i kapljevina,

– utovar materijala u zrakoplov ili podvješavanje vanjskog tereta,

– naoružavanje zrakoplova,

– pokretanje i provjeru rada motora.

Prije početka neposredne pripreme tehničar zrakoplova preuzima zrakoplov i vanjskim pregledom provjerava njegovo opće stanje.

Neposredna priprema provodi se na prostorima i objektima smještaja zrakoplova uz primjenu hrvatske vojne norme HRVN STANAG 3117.

Članak 69.

Prijeletni pregled zrakoplova provodi se prema listama iz Programa održavanja nakon prethodne pripreme prije prvog leta u letačkom danu.

Prijeletnim pregledom tehničar zrakoplova i tehničari ostalih specijalnosti utvrđuju sposobnosti zrakoplova za izvršenje zadaće.

Tehničar zrakoplova izvješćuje pilota zrakoplova o spremnosti i ograničenjima zrakoplova za izvršenje zadaće te ga prati tijekom pregleda zrakoplova, a pilot potpisom u Knjižicu održavanja zrakoplova potvrđuje prijeletni pregled.

Prijeletni pregled helikoptera, transportnih aviona i amfibija izvan matičnog aerodroma i/ili izvan redovitog radnog vremena obavlja posada, a ovjerava zapovjednik zrakoplova.

Članak 70.

Po provedenom prijeletnom pregledu tehničar zrakoplova i tehničari specijalnosti provjeravaju gorivo, mazivo, plinove i kapljevine.

Dopunjavanje goriva, maziva, plinova i kapljevina ili postavljanje dopunskih spremnika obavlja se u skladu sa zapovijedi za izvršenje zadaće.

Članak 71.

Naoružavanje zrakoplova provodi se prema posebnoj ZT uputi nakon svih prethodnih aktivnosti neposredne pripreme zrakoplova.

Članak 72.

Pokretanje i provjera rada motora dopuštena je pilotu ili tehničaru ZIM-a po postupku propisanom u listama za provjeru rada motora.

Prije, tijekom i nakon pokretanja motora obvezno je provesti propisane radnje i postupke iz Programa održavanja.

Pokretanje motora provodi se vanjskim izvorom ili baterijama zrakoplova u skladu s ZT dokumentacijom.

Pokretanje i provjera rada motora helikoptera dopuštena je samo letačkoj posadi.

Članak 73.

Za vrijeme provjere rada motora u zrakoplovu se nalazi samo potrebno osoblje, a osoba koja upravlja radom motora ne smije napuštati kabinu zrakoplova.

Zrakoplovni tehničar nalazi se ispred zrakoplova na sigurnoj udaljenosti i u vidnom polju osobe koja upravlja radom motora, a vezu ostvaruju primjenom HRVN STANAG 3117 ili internom radio vezom kada je određeno ZT dokumentacijom.

Za vrijeme provjere rada motora mogu se provoditi isključivo aktivnosti održavanja koje su određene ZT dokumentacijom.

Članak 74.

Prethodnu i neposrednu pripremu u Knjižici održavanja zrakoplova ovjerava tim zrakoplovnih tehničara te izvješćuje nadređenog zapovjednika održavanja o sposobnosti zrakoplova za izvršenje zadaće.

Nadzor tijekom prethodne i neposredne pripreme te ovjeru nadzora provode ZT kontrolori ili nadležni zapovjednici održavanja.

Međuletni pregled i opsluživanje tijekom uporabe

Članak 75.

Međuletni pregled provodi se između letova radi provjere ispravnosti i pripreme zrakoplova za idući let tijekom letačkog dana.

Međuletni pregled obavlja tehničar zrakoplova i tehničari ostalih specijalnosti sa zaustavljenim motorima zrakoplova na prostorima ili objektima izvršenja zadaće.

Međuletni pregled helikoptera, transportnih aviona i amfibija izvan matičnog aerodroma i/ili izvan redovitog radnog vremena obavlja posada, a ovjerava zapovjednik zrakoplova.

Međuletni pregled zrakoplova lakšeg od 5700 kilograma maksimalne poletne težine bez oružanih sustava i pirotehničkih mehanizama može provoditi pilot zrakoplova, ako posjeduje odgovarajuće ovlaštenje za održavanje.

Članak 76.

Međuletni pregled provodi se prema listama iz Programa održavanja, a obuhvaća:

– vanjski pregled zrakoplova,

– uklanjanje neispravnosti uočenih tijekom leta i pregleda,

– provjeru i dopunu goriva, maziva, kapljevina i plinova,

– naoružavanje zrakoplova i dopunu streljiva,

– ukrcaj/iskrcaj osoba i materijala.

Dodatne radove u međuletnom pregledu može odrediti nadležni zapovjednik, a obvezan ih je upisati u Knjižicu održavanja zrakoplova.

Članak 77.

Međuletni pregled u Knjižicu održavanja zrakoplova ovjerava tim zrakoplovnih tehničara, a tehničar zrakoplova izvješćuje nadređenog zapovjednika i pilota zrakoplova o sposobnosti zrakoplova za izvršenje zadaće.

Izvlačenje i uvlačenje, vuča i voženje zrakoplova

Članak 78.

Uvlačenje i izvlačenje zrakoplova iz hangara ili armiranobetonskih zaklona provodi se na način koji određuje nadležni zapovjednik ovisno od prostora, zadaća, raspoložive opreme i osoblja, u skladu sa ZT dokumentacijom.

Članak 79.

Vuča zrakoplova provodi se odgovarajućim tegljačem, bez trzanja i naglih skretanja, brzinom dopuštenom za određeni tip zrakoplova pri čemu je najveća brzina:

– 15 km/sat s pomoću krute rude,

– 5 km/sat s pomoću užadi,

– 5 km/sat na stajankama i ispred armiranobetonskih zaklona,

– 5 km/sat zrakoplova s neispravnim kočnicama uz dopunske mjere sigurnosti.

Zrakoplovom za vrijeme vuče može upravljati osoba osposobljena za korištenje kočnica stajnog trapa uz obvezno održavanje stalne veze s osobom na tegljaču.

Za vrijeme vuče noću ili kod smanjene vidljivosti na zrakoplovu i tegljaču obvezno je uključiti svjetlosnu signalizaciju.

Članak 80.

Voženje zrakoplova na manevarskim površinama može obavljati samo pilot koji je obvezan poduzeti potrebne mjere sigurnosti za zaštitu osoblja, zrakoplova kojim upravlja i drugih zrakoplova u blizini.

Za vrijeme voženja na zrakoplovu izvan kabine ne smije se nalaziti drugo osoblje.

Održavanje zrakoplova i zrakoplovne tehnike namjenski organiziranih snaga

Članak 81.

Održavanje zrakoplova i zrakoplovne tehnike namjenski organiziranih snaga (u daljnjem tekstu: NOS) provodi se tijekom vojnih vježbi, mirovnih operacija i drugih aktivnosti u zemlji i inozemstvu, a obuhvaća održavanje i potporu iz prvog (I.) i drugog (II.) stupnja održavanja.

Održavanje i potpora provodi se po zapovijedi zapovjednika nadležnog za ustrojavanje NOS-a izmještenim elementima sustava održavanja.

Održavanje provodi ZT voditelj održavanja koji ima ovlasti glavnog inženjera održavanja Zb-a i tim zrakoplovnih tehničara osposobljenih za samostalnu provedbu prvog (I.) i drugog (II.) stupnja održavanja u terenskim uvjetima pridržavajući se kriterija interoperabilnosti i održivosti snaga.

4.4. Drugi (II.) stupanj održavanja

Članak 82.

Drugi (II.) stupanj održavanja provodi se radi dostizanja najviše ispravnosti i pouzdanosti za sigurnu uporabu zrakoplova tijekom utvrđenog resursa.

Drugi (II.) stupanj održavanja obuhvaća:

– povremeni pregled zrakoplova i zrakoplovne tehnike,

– zamjenu motora, sustava i uređaja,

– manji popravak i podešavanje zrakoplova i zrakoplovne opreme,

– manju promjenu zrakoplova i zrakoplovne opreme,

– pomoć nižim i višim stupnjevima održavanja,

– prihvat zrakoplova u prolazu,

– smještaj, čuvanje i održavanje zrakoplova izvan uporabe,

– izvanredni pregled zrakoplova.

Drugi (II.) stupanj održavanja provodi ovlašteno ZT osoblje Zb-a ili ovlaštena organizacija održavanja prema potrebi.

Članak 83.

Ovlaštena organizacija sposobnost za provedbu drugog (II.) stupnja održavanja dokazuje Potvrdom o ovlaštenju za obavljanje redovitog pregleda iz drugog (II.) stupnja održavanja, programom održavanja, raspoloživim certificiranim osobljem, ispitnom opremom i pričuvnim dijelovima.

Povremeni pregled zrakoplova i zrakoplovne tehnike

Članak 84.

Povremeni pregled provodi se radi pouzdanog rada zrakoplova i zrakoplovne tehnike do idućeg pregleda provjerom, utvrđivanjem i otklanjanjem neispravnosti nakon propisanih sati rada (leta) ili vremena uporabe.

Broj sati rada (leta) ili vremena uporabe između povremenih pregleda određen je ZT dokumentacijom za svaki tip zrakoplova ovisno o njegovoj konstrukciji, uvjetima uporabe i održavanja, a odstupanje od propisanih rokova ne smije biti veće od ±5%, ako drugačije nije određeno Programom održavanja.

Članak 85.

Za potpunu i kvalitetnu provedbu povremenog pregleda odgovoran je nadležni zapovjednik održavanja i ZT osoblje koje je radove provelo, evidentiralo i potpisom ovjerilo u ZT dokumentaciji.

Neispravnosti utvrđene povremenim pregledom evidentiraju se u ZT dokumentaciji prije njihovog otklanjanja.

Tehničar zrakoplova ili tehničar ZIM-a kojega odredi voditelj prvog (I.) stupnja održavanja obvezan je sudjelovati u povremenom pregledu.

Članak 86.

Povremeni pregled motora, kompleta naoružanja i opreme zrakoplova provodi se istodobno s povremenim pregledom zrakoplova.

Povremeni pregled motora nakon zamjene provodi se istodobno s povremenim pregledom zrakoplova bez obzira na broj sati rada motora, radi usklađivanja povremenog pregleda motora s povremenim pregledom zrakoplova.

Članak 87.

Kontrolu povremenog pregleda provode zapovjednici drugog (II.) stupnja održavanja i/ili ZT kontrolori koji su odgovorni i za provedbu svih radova održavanja određenih ZT dokumentacijom.

Nadzor ispravnost održavanja provodi zapovjednik drugog (II.) stupnja održavanja provjerom kompletnosti lista radova, ispravnost ovjerava u ZT dokumentaciji zrakoplova, a kontinuiranu plovidbenost potvrđuje Izvješćem o povratku zrakoplova u uporabu.

Izvješće iz stavka 2. ovoga članka dostavlja se glavnom inženjeru održavanja Zb-a, a liste radova i liste ispitivanja opreme i zrakoplova na zemlji ili u zraku odlažu se u pismohranu postrojbe.

Zamjena motora, sustava i uređaja

Članak 88.

Zamjena motora provodi se zbog neispravnosti ili nakon isteka resursa u skladu sa ZT dokumentacijom.

Sustavi i uređaji za koje je određena periodična zamjena u pravilu se mijenjaju tijekom povremenog pregleda na zahtjev postrojbe prvog (I.) stupnja održavanja koja za to nije opremljena ili osposobljena.

Zamjena motora, sustava i uređaja zrakoplova evidentira se u ZT dokumentaciji zrakoplova.

Manji popravak i podešavanje zrakoplova i zrakoplovne opreme

Članak 89.

Manji popravak i podešavanje zrakoplova i zrakoplovne opreme provodi se radi otklanjanja neispravnosti utvrđenih pregledom ili uporabom zrakoplova na zahtjev i u suradnji s postrojbom prvog (I.) stupnja održavanja, a obuhvaća zamjenu, čišćenje, podešavanje ili podmazivanje neispravnih sustava, sklopova i uređaja.

Manja promjena zrakoplova i zrakoplovne opreme

Članak 90.

Manja promjena obuhvaća izmjenu na sustavu ili uređaju zrakoplova koju radi promjene uporabnih ili tehničkih značajki zrakoplova provodi postrojba drugog (II.) stupnja održavanja prema posebnoj projektnoj dokumentaciji za modifikaciju i u skladu sa ZT dokumentacijom, a može trajati do 15 radnih dana.

Pomoć nižem i višem stupnju održavanja

Članak 91.

Međusobnu ispomoć prvog (I.) i drugog (II.) stupnja održavanja odobrava zapovjednik Zb-a na prijedlog glavnog inženjera održavanja.

Prihvat zrakoplova u prolazu

Članak 92.

Prihvat zrakoplova u prolazu provode postrojbe prvog (I.) i drugog (II.) stupnja održavanja u skladu sa ZT nalogom glavnog inženjera održavanja Zb-a.

Osposobljavanje ZT osoblja za prihvat u prolazu svih vrsta i tipova zrakoplova provodi se u prvom (I.) stupnju održavanja prema planu Zapovjedništva HRZ-a i PZO-a.

Smještaj, čuvanje i održavanje zrakoplova izvan uporabe

Članak 93.

Zrakoplov se nalazi izvan uporabe ako mu je oduzeta ili nije produljena plovidbenost te ako služi za premještanje sustava, uređaja ili komponenti na drugi zrakoplov pa se nalazi u statusu kanibalizacije (u daljnjem tekstu: status KAN).

Smještaj, čuvanje i održavanje zrakoplova izvan uporabe ovisno o raspoloživim resursima provode postrojbe prvog (I.) i drugog (II.) stupnja održavanja po odobrenju glavnog inženjera održavanja Zb-a.

Članak 94.

Zrakoplov se iznimno prevodi u status KAN po prijedlogu glavnog inženjera Zb-a pismenim odobrenjem zapovjednika Zb-a koji o tome izvješćuje Zapovjedništvo HRZ-a i PZO-a.

Kanibalizacija je dopuštena na zrakoplovu koji je u stanju N.

Status KAN zrakoplova može trajati najdulje šest mjeseci za koje se vrijeme mora dovesti u stanje S ili DS održavanjem ili premještanjem sustava, uređaja i komponenti s drugog zrakoplova koji se prevodi u status KAN.

Članak 95.

Komponente se premještaju s jednoga zrakoplov na drugi kada ne postoji mogućnost opskrbe pričuvnim dijelovima potrebnim za održavanje i kada je to u skladu sa ZT dokumentacijom.

Premještanje komponenti obvezno se upisuje u ZT dokumentaciju zrakoplova u statusu KAN i u ZT dokumentaciju zrakoplova na koji se ugrađuje.

Izvanredni pregled

Članak 96.

Izvanredni pregled zrakoplova provode postrojbe prvog (I.) i drugog (II.) stupnja održavanja po uvjetima i na način propisan u članku 50. ovoga Pravilnika.

4.5. Treći (III.) stupanj održavanja

Članak 97.

Treći (III.) stupanj održavanja provodi domaća ili inozemna ovlaštena organizacija održavanja.

Ovlaštena organizacija održavanja svoju sposobnost dokazuje potvrdom o ovlaštenju za provođenje trećeg (III.) stupnja održavanja, programom održavanja, projektno-konstrukcijskom i remontnom dokumentacijom, certificiranim ZT osobljem, opremom i pričuvnim dijelovima.

Članak 98.

Treći (III.) stupanj održavanja provodi se radi obnove utvrđenog resursa, ili dovođenja u ispravno stanje nakon nesreće, oštećenja i veće neispravnosti, a obuhvaća:

– remont zrakoplova, sustava i uređaja,

– popravak zrakoplova, sustava i uređaja prije isteka resursa,

– popravak nakon nesreće ili oštećenja zrakoplova,

– modernizaciju zrakoplova,

– najsloženije promjene na zrakoplovu,

– izradu i homologaciju sustava i uređaja,

– konstruiranje, izradu i homologaciju specijalne opreme i alata,

– konstruiranje, izradu, remont i homologaciju besposadnih letjelica,

– prenamjenu i homologaciju zrakoplova,

– izradu nastavnih sredstava,

– popravak i umjeravanje opreme, alata i pribora.

Članak 99.

Remont zrakoplova, sustava i uređaja provodi se radi obnove resursa na način propisan remontnom ZT dokumentacijom.

Remont ili zamjena motora provodi se istodobno s remontom zrakoplova ako je preostali resurs motora manji od 10%, a remont sustava i uređaja ako su preostali resursi manji od 15%.

Nakon remonta zrakoplovu se dodjeljuje zajamčeni resurs.

Članak 100.

Popravak zrakoplova, sustava i uređaja prije isteka utvrđenog resursa provodi se u trećem (III.) stupnju održavanja na prijedlog glavnog inženjera HRZ-a i PZO-a ako se ne može provesti u nižem stupnju održavanja.

Popravak prije isteka resursa provodi ovlaštena organizacija održavanja u svojim prostorima ili u postrojbi kada za to postoje uvjeti.

Članak 101.

Popravak nakon nesreće ili oštećenja zrakoplova provodi se u trećem (III.) stupnju održavanja ako se ne može provesti na nižem stupnju održavanja.

Opravdanost popravka utvrđuje Povjerenstvo koju imenuje glavni inženjer održavanja HRZ-a i PZO-a na temelju utvrđenog općeg stanja, uvjeta uporabe i održavanja zrakoplova te stupnja oštećenja i preostalih resursa.

Povjerenstvo iz stavka 2. ovoga članka može predložiti glavnom inženjeru održavanja HRZ-a i PZO-a da se istodobno s popravkom provede i remont zrakoplova.

Članak 102.

Popravka i remont zrakoplova iz članaka 100. i 101. ovoga Pravilnika odobrava Uprava za logistiku Glavnog stožera.

Nakon popravka i remonta zrakoplovu se dodjeljuje novi resurs.

Članak 103.

Modernizacija zrakoplova provodi se zamjenom ili dogradnjom sustava radi povećanja sposobnosti zrakoplova ili usklađivanja s normama i uputama proizvođača prema posebnoj projektnoj dokumentaciji.

Članak 104.

Modifikacija zrakoplova je složenija izmjena sustava i uređaja kojom se povećava uporabna ili tehnička sposobnost zrakoplova, a u pravilu se provodi tijekom remonta u skladu s uputama proizvođača i prema posebnoj projektnoj dokumentaciji.

Članak 105.

Projektiranje, izrada i homologacija sustava, uređaja i opreme zrakoplova te specijalnih alata provodi se radi osiguranja pričuvnih dijelova, ako je njihova nabava nerentabilna ili se ne mogu kupiti na tržištu.

Projektiranje i izrada nastavnih sredstava provodi se radi osiguranja sredstava namijenjenih za izobrazbu i obuku zrakoplovnog osoblja.

Projektiranje, izradu i preinake zrakoplova, sustava i uređaja provode postrojbe drugog (II.) stupnja održavanja Oružanih snaga ili ovlaštena organizacija održavanja na temelju Potvrde o ovlaštenju koju izdaje SOVZP.

Članak 106.

Održavanje zrakoplova i zrakoplovne tehnike provodi ovlaštena organizacija koja ima odobrenje SOVZP-a na temelju ugovora o održavanju ako:

– posjeduje ovlaštenje proizvođača za održavanje zrakoplova,

– ima razvijen program održavanja,

– samostalno provodi sve aktivnosti održavanja,

– primjenjuje zapovijedi o plovidbenosti,

– obavlja provjeru plovidbenosti i izdaje potvrdu o plovidbenosti,

– vodi ZT dokumentaciju,

– odobrava zajamčeni resurs.

V. ZRAKOPLOVNO-TEHNIČKO OSOBLJE

Članak 107.

Održavanje zrakoplova i zrakoplovne tehnike može obavljati zrakoplovno-tehničko osoblje koje posjeduje odgovarajuću stručnu spremu i propisanu stručnu i zdravstvenu sposobnost.

Zrakoplovno-tehničko osoblje čini:

– ovlašteno ZT osoblje koje obavlja poslove održavanja i preinake zrakoplova i zrakoplovne tehnike,

– pomoćno ZT osoblje koje obavlja poslove opsluživanja i održavanja dostavnih sredstava, opskrbu, skladištenje i čuvanje zrakoplova i zrakoplovne tehnike,

– drugo ZT osoblje koje je osposobljeno za održavanje i opsluživanje sredstava i opreme zračnog motrenja i navođenja.

5.1. Stručno osposobljavanje

Članak 108.

Stručno osposobljavanje zrakoplovno-tehničkog osoblja provodi Središte za obuku HRZ-a i PZO-a i ustrojstvene jedinice Oružanih snaga nadležne za održavanje po Programu za stručno osposobljavanje ZT osoblja (u daljnjem tekstu Program osposobljavanja).

Program osposobljavanja donosi Glavni stožer uz prethodnu suglasnost SOVZP-a.

Članak 109.

Stručna sposobnost ZT osoblja utvrđuje se ispitima i provjerama koje provodi ispitno povjerenstvo i instruktori-ispitivači koje imenuje SOVZP s popisa iz Registra ZT stručnjaka.

ZT osoblje koje uspješno položi ispite iz održavanja određenog tipa zrakoplova, uređaja ili komponente i propise o postupcima provedbe i/ili nadzora održavanja stječe ovlaštenje za samostalno održavanje, specijalnosti ili kontrolu održavanja.

5.2. Zdravstvena sposobnost

Članak 110.

Zdravstvenu sposobnost ZT osoblja utvrđuju specijalisti medicine rada u Institutu zrakoplovne medicine Vojno zdravstvenog središta i zdravstvena komisija Ministarstva ocjenom psihičkog i zdravstvenog stanja ZT osoblja na temelju pravilnika kojim se utvrđuje zdravstvena sposobnost za vojnu službu.

Članak 111.

SOVZP vodi Registar ovlaštenog ZT osoblja i Registar ZT stručnjaka kao njegov izdvojeni dio.

Pomoćnu evidenciju ovlaštenog i pomoćnog ZT osoblja održavanja vode glavni inženjeri održavanja HRZ-a i PZO-a i Zb-a.

5.3. Dozvola za održavanje vojnih zrakoplova

Članak 112.

Ovlaštenje za samostalno održavanje, uže specijalnosti ili kontrolu održavanja ZT osoblje dokazuje Dozvolom za održavanje vojnih zrakoplova (u daljnjem tekstu Dozvola) koju na rok od četiri godine izdaje i produljuje SOVZP na zahtjev glavnog inženjera održavanja HRZ-a i PZO-a.

Obrazac Dozvole za održavanje vojnih zrakoplova i obrazac zahtjeva za izdavanje/produljenje Dozvole za održavanje vojnih zrakoplova nalaze se u prilogu i sastavni su dio ovoga Pravilnika (Prilog 5. i Prilog 6.).

Članak 113.

Dozvole za održavanje pojedinog tipa zrakoplova dijele se na kategorije i to:

– kategorija A (A1, A2 i A3),

– kategorija B (B1, B2 i B3),

– kategorija CA (CA1, CA2, CA3),

– kategorija CB (CB1, CB2,CB3).

Slovna oznaka kategorije u Dozvoli određuje ovlast za obavljanje određenog stupnja održavanja i složenost aktivnosti, i to:

– A za prvi (I.) stupanj održavanja, zrakoplovni tehničar,

– B za drugi (II.) i treći (III.) stupanj održavanja, zrakoplovni tehničar,

– CA za prvi (I.) i drugi (II.) stupanj održavanja, zrakoplovni inženjer,

– CB za drugi (II.) i treći (III.) stupnju održavanja, zrakoplovni inženjer.

Brojčana oznaka kategorije u Dozvoli određuje ovlaštenje za specijalnost, i to:

– 1 – tehničar ili inženjer ZIM,

– 2 – tehničar ili inženjer IRE,

– 3 – tehničar ili inženjer za ZN.

Članak 114.

Tip zrakoplova za čije je održavanje zrakoplovni tehničar ili inženjer osposobljen unosi se u izdvojenu rubriku Dozvole.

Ovlaštenje uže specijalnosti u Dozvolu se upisuje opisno i dokazuje osposobljenost za održavanje sustava za pojedini tip zrakoplova.

Ovlaštenje za tip ili vrstu zrakoplova upisuje se u izdvojenu rubriku Dozvole, a njime se stječe pravo otpusta zrakoplova nakon održavanja.

Ovlaštenje za obavljanje ZT kontrole upisuje se u izdvojenu rubriku Dozvole i može se steći u svim kategorijama.

5.4. Uvjeti za izdavanje dozvola

Članak 115.

Dozvola kategorije A izdat će se ovlaštenom zrakoplovnom tehničaru koji ima:

– srednju stručnu spremu zrakoplovnog, strojarskog ili elektrotehničkog smjera,

– raspored na ustrojbeno mjesto ZT održavanja,

– završenu temeljnu i specijalističku ZT izobrazbu,

– radno iskustvo od jedne godine stečeno na temeljnoj ZT izobrazbi i na poslovima prvog (I.) stupnja održavanja.

Članak 116.

Dozvola kategorije A s ovlasti ZT kontrolora izdat će se zrakoplovnom tehničaru koji ima:

– najmanje četiri godine dozvolu kategorije A,

– suglasnost glavnog inženjera održavanja Zb-a,

– stručnu osposobljenost iz propisa o održavanju i vođenju ZT dokumentacije.

Članak 117.

Dozvola kategorije B izdat će se zrakoplovnom tehničaru koji ima:

– Dozvolu kategorije A, ili Dozvolu kategorije A s ovlaštenjem ZT kontrolora,

– radno iskustvo od jedne godine stečeno na poslovima drugog (II.) ili trećeg (III.) stupnja održavanja,

– završenu specijalističku ZT izobrazbu za održavanje sustava i uređaja zrakoplova.

Iznimno od stavka 1. ovoga članka Dozvola kategorije B izdat će se i zrakoplovnom tehničaru koji ima:

– srednju stručnu spremu zrakoplovnog, strojarskog ili elektrotehničkog smjera,

– završenu temeljnu i specijalističku ZT izobrazbu,

– radno iskustvo od dvije godine stečeno na temeljnoj ZT izobrazbi i na poslovima drugog (II.) ili trećeg (III.) stupnja održavanja,

– završenu specijalističku ZT izobrazbu za održavanje sustava i uređaja zrakoplova.

Članak 118.

Dozvola kategorije B s ovlaštenjem ZT kontrolora izdat će se zrakoplovnom tehničaru koji ima:

– najmanje četiri godine Dozvolu kategorije B,

– suglasnost glavnog inženjera održavanja Zb-a,

– stručnu osposobljenost iz propisa o održavanju i vođenju ZT dokumentacije.

Članak 119.

Dozvola kategorije CA izdat će se zrakoplovnom inženjeru koji ima:

– zvanje prvostupnika tehničkog usmjerenja,

– završenu temeljnu i specijalističku ZT izobrazbu,

– raspored na ustrojbeno mjesto ZT održavanja,

– radno iskustvo od jedne godine stečeno na specijalističkoj ZT izobrazbi i na poslovima prvog (I.), drugog (II.) ili trećeg (III.) stupnja održavanja,

– stručnu osposobljenost iz propisa o održavanju i vođenju ZT dokumentacije.

Članak 120.

Dozvola kategorije CB izdat će se zrakoplovnom inženjeru koji ima:

– Dozvolu kategorije CA,

– radno iskustvo od jedne godine stečeno na poslovima drugog (II.) ili trećeg (III.) stupnja održavanja,

– suglasnost glavnog inženjera održavanja HRZ-a i PZO-a,

– stručnu osposobljenost iz propisa o održavanju i vođenju ZT dokumentacije.

5.5. Priznavanje prethodno izdanih Dozvola

Članak 121.

Dozvole, potvrde ili uvjerenja o stručnoj osposobljenosti ZT osoblja priznat će SOVZP na prijedlog glavnog inženjera održavanja HRZ-a i PZO-a ako su stečene u skladu s uvjetima iz ovoga Pravilnika prije njegova stupanja na snagu.

Dozvole i ovlaštenja ZT osoblja stečene u domaćim ili inozemnim ovlaštenim ili obrambenim organizacijama priznat će se za stjecanje Dozvole i ovlaštenja u Oružanim snagama, ako su stečene pod uvjetima propisanim u stavku 1. ovoga članka.

5.6. Oduzimanje Dozvole i mirovanje ovlaštenja

Članak 122.

Dozvola će se oduzeti ovlaštenoj ZT osobi kojoj je:

– u kaznenom ili prekršajnom postupku izrečena zaštitna mjera zabrane obavljanja održavanja, za vrijeme trajanja mjere,

– utvrđena zdravstvena nesposobnost za obavljanje poslova iz ovlaštenja,

– provjerom znanja utvrđena nesposobnost stručnog obavljanja poslova iz ovlaštenja.

U slučaju iz stavka 1. podstavka 1. Dozvolu će oduzeti zapovjednik Zb-a i o tome izvijestiti SOVZP, a slučaju iz podstavka 2. i 3. Dozvolu, na prijedlog glavnog inženjera održavanja HRZ-a i PZO-a, rješenjem oduzima SOVZP.

Članak 123.

Dozvolu privremeno može oduzeti i strukovno tijelo koje tijekom nadzora utvrdi ili opravdano posumnja da ovlaštena ZT osoba nije zdravstveno sposobna ili stručno osposobljena za obavljanje poslova iz ovlaštenja.

U slučaju iz stavka 1. ovoga članka strukovno tijelo dužno je ovlaštenu ZT osobu uputiti na izvanredni zdravstveni pregled ili provjeru stručne osposobljenosti koje mora obaviti u roku od 30 dana od privremenog oduzimanja dozvole.

Članak 124.

Mirovanje ovlaštenja nastupa ako ovlaštena ZT osoba šest mjeseci nije obavljala poslove održavanja za koje je ovlaštena ili ako se osnovano posumnja da je strukovnom pogreškom uzrokovala nezgodu ili oštećenje zrakoplova i zrakoplovne tehnike.

Odluku o mirovanju ovlaštenja donosi zapovjednik Zb-a na prijedlog glavnog inženjera održavanja Zb-a.

U slučaju nastupa mirovanja ovlaštenja ZT osoba čija ovlaštenja miruju obvezna je položiti ispite iz održavanja za specijalnost i/ili užu specijalnost tipa zrakoplova i propisa o postupcima provedbe održavanja, nakon čega mirovanje ovlaštenja prestaje.

Dozvola prestaje vrijediti i ovlaštena ZT osoba briše se iz Registra ovlaštenog osoblja ako mirovanje ovlaštenja traje dulje od dvije godine.

VI. KONTROLA I STRUKOVNI NADZOR ODRŽAVANJA

6.1. Kontrola kvalitete održavanja

Članak 125.

Kontrolu kvalitete održavanja zrakoplova i zrakoplovne tehnike kao aktivnost značajnu za sigurnost vojnog zračnog prometa provode ustrojstvene jedinice koje sudjeluju u procesu održavanja.

Kontrola kvalitete obuhvaća provjeru:

– primjene tehničkih normi i propisa o održavanju,

– isprava i knjige zrakoplova i ZT dokumentacije,

– kvalitete ugrađenih materijala i pričuvnih dijelova,

– kvalitete obavljenih radova i usluga,

– dozvola ZT osoblja, njihove stručne i zdravstvene sposobnosti,

– organizacije rada i procesa održavanja,

– ispravnosti opreme, uređaja i alata za održavanje,

– ispravnosti opskrbe i opsluživanja.

6.2. Strukovni nadzor održavanja

Članak 126.

Strukovni nadzor održavanja provodi se kao redoviti ili izvanredni strukovni nadzor.

Redoviti strukovni nadzor održavanja provodi se po Planu strukovnog nadzora koji donosi SOVZP i dostavlja ustrojstvenoj jedinici održavanja ili ovlaštenoj organizaciji početkom kalendarske godine.

Izvanredni strukovni nadzor provodi se prema potrebi na temelju Programa strukovnog nadzora koji se dostavlja ustrojstvenoj jedinici održavanja ili ovlaštenoj organizaciji najmanje tjedan dana prije nadzora.

Nadzirane ustrojstvene jedinice ili ovlaštene organizacije obvezne su nadzorniku i drugim ovlaštenim osobama omogućiti nesmetano obavljanje strukovnog nadzora i bez odgode dostaviti tražene podatke i dokumentaciju potrebnu za njegovu provedbu.

Članak 127.

Kontrolu i strukovni nadzor kvalitete održavanja provode:

– ZT kontrolori stalnom i neposrednom kontrolom,

– nadležni zapovjednici nadzorom održavanja,

– glavni inženjeri i strukovni inženjeri HRZ-a i PZO-a i Zb-a tromjesečnim i polugodišnjim strukovnim nadzorima,

– zrakoplovno-tehnički nadzornici SOVZP-a.

Za obavljanje strukovnog nadzora nadzornici SOVZP-a posjeduju iskaznicu obrazac koje se nalazi u prilogu i sastavni je dio ovoga Pravilnika (Prilog 7.).

Pojedini poslovi strukovnog nadzora kontrole kvalitete mogu se povjeriti stručnim osobama izvan Ministarstva na temelju odluke ministra obrane.

Članak 128.

Nadzornici SOVZP-a zapisnik o strukovnom nadzoru, koji sadrži nalaze o nesukladnosti kvalitete održavanja s odredbama ovoga Pravilnika, i prijedlog mjera dostavljaju nadziranoj ustrojstvenoj jedinici i nadređenom zapovjedništvu.

O provedbi strukovnog nadzora zrakoplova i zrakoplovne tehnike SOVZP izvješćuje ministra obrane kroz redovito godišnje izvješće.

VII. MJERE SIGURNOSTI ODRŽAVANJA

Članak 129.

Mjere sigurnosti održavanja zrakoplova i zrakoplovne tehnike obuhvaćaju posebne mjere za siguran rad, zaštitu okoliša i zaštitu od požara, a primjenjuju se u vojnim objektima i drugim mjestima održavanja u skladu s Programom održavanja i odredbama ovoga Pravilnika.

Za provedbu mjera sigurnosti iz stavka 1. ovoga članka odgovorni su čelnici ustrojstvenih jedinica i zapovjednici postrojbi i zapovjedništava iz sustava održavanja.

7.1. Posebne mjere za siguran rad pri održavanju zrakoplova

Članak 130.

Tijekom održavanja i opsluživanja zrakoplova radi provedbe posebnih mjera za siguran rad ZT osoblju nije dopušteno:

– održavati izbaciva pilotska sjedišta, odbacive pokrove kabina i druge uređaje za odbacivanje ako za to nisu osposobljeni i ovlašteni,

– neposredno nakon slijetanja zrakoplova dodirivati gume kotača zbog zagrijanosti i/ili intenzivne uporabe kočnica ili neispravnosti,

– pokretati motor zrakoplova ručnim okretanjem elise,

– ispitivati rad mlaznog motora bez zaštite uvodnika zraka,

– kretati se za vrijeme rada motora zrakoplova ispred uvodnika zraka ili ravnine okretanja elise na udaljenosti manjoj od osam metara odnosno na udaljenosti manjoj od 50 metara od ispušnog mlaznika,

– ulaziti u spremnik za gorivo ili mlaznik zrakoplova bez zaštitne opreme i prije provjetravanja i poduzimanja drugih sigurnosnih mjera,

– provoditi pregled sklopa mlaznika i turbine bez nadzora,

– ZT osobi koja upravlja komandama držati ruke u kabini tijekom ispitivanja hidrauličkog sustava,

– alate i druge predmete postavljati na nezaštićene nosive površine zrakoplova.

Članak 131.

Tijekom utovara tereta u zrakoplov radi provedbe posebnih mjera za siguran rad ZT osoblju nije dopušteno:

– prilaziti zrakoplovu ako ne sudjeluje pri utovaru,

– uključivati električne uređaje i obavljati radnje u teretnoj kabini koje mogu izazvati iskrenje tijekom utovara eksplozivnih ili lako zapaljivih tereta,

– zatvarati ukrcajna vrata teretne kabine prije prozračivanja od ispušnih plinova,

– nalaziti se u zahvatu uređaja za utovar ili ispod i u blizini podizanja tereta, lebdenja i slijetanja helikoptera,

– podešavati uređaj za podizanje vanjskog tereta za vrijeme zatezanja čelične užadi tijekom lebdenja helikoptera,

– doticati čeličnu užad i podvješavati teret prije nego podvjesni uređaj ili čelično uže za uzemljenje ne dodirne zemlju.

Prijevoz tereta na vanjskim uređajima za podvješavanje dopušten je isključivo opremom propisanom za taj tip helikoptera.

ZT osoba koja obavlja utovar materijala ili ukrcaj osoba tijekom lebdenja helikoptera mora biti vezana sigurnosnim pojasom.

7.2. Posebne mjere za siguran rad sa zrakoplovnim naoružanjem

Članak 132.

Prije slijetanja zrakoplova pilot je obvezan isključiti uređaje za upravljanje naoružanjem i propisno ih osigurati.

Zrakoplov s neodbačenim bombama, raketama i drugim ubojnim sredstvima obvezno se vozi na mjesto određeno za uključivanje i isključivanje naoružanja.

Članak 133.

Održavanje naoružanja, a naročito punjenje, pražnjenje i otklanjanje zastoja na naoružanju, može se obavljati ako je zrakoplov okrenut u sigurnom smjeru ili ako je ispred zrakoplova postavljena sigurnosna zapreka odnosno grudobran.

Radi zabrane kretanja neovlaštenih osoba prostor oko naoružanog zrakoplova danju se obilježava crvenom zastavicom, a noću crvenim svjetlom, pet metara ispred zrakoplova, a ako se zrakoplov naoružava raketama, i pet metara iza zrakoplova.

Članak 134.

Tijekom održavanja i opsluživanja zrakoplovnog naoružanja ZT osoblju nije dopušteno:

– obavljati pregled i pripremu ubojnih sredstava za uporabu izvan ubojnog kvadrata koji je propisan posebnom ZT uputom;

– kretati se ispred topova, mitraljeza i raketnih nosača tijekom punjenja, pražnjenja i otklanjanja zastoja,

– obavljati radove prije pražnjenja i osiguranja naoružanja na zrakoplovu koje je korišteno ili je bilo pripremljeno za uporabu,

– prazniti naoružanje sa zrakoplova u odsutnosti nadležnog zapovjednika za održavanje naoružanja,

– nalaziti se u pilotskoj kabini tijekom punjenja, pražnjenja i podvješavanja ubojnih sredstava, ako to nije predviđeno ZT dokumentacijom,

– obavljati provjere i radove održavanja na naoružanom zrakoplovu, a ulazak u kabinu je dopušten isključivo posadi.

7.3. Posebne mjere za siguran rad pri održavanju zrakoplovne opreme

Članak 135.

Tijekom održavanja uređaja za kisik i opsluživanja zrakoplova kisikom ZT osoblju nije dopušteno:

– priključna mjesta za punjenje i druge dijelove uređaja za kisik dovoditi u dodir s uljima, mastima i naftnim derivatima,

– puniti uređaje za kisik masnim i nečistim rukama, alatima i odjećom,

– prevoziti druge materijale s prenosivim kisik bocama,

– prevoziti prenosive kisik boce ako ventili nije propisno osiguran,

– koristiti neispravne pričuvne dijelove i boce bez atesta,

– odvajati instalaciju kisik uređaja ako prethodno nije ispražnjena.

Članak 136.

Tijekom održavanja elektroopreme i elektroničke opreme zrakoplova ZT osoblju nije dopušteno:

– izvoditi preinake sheme bez projektne dokumentacije,

– ugrađivati i izgrađivati uređaje pod naponom,

– ugrađivati neodgovarajuće vodiče, osigurače ili prekidače,

– ostavljati neizolirane krajeve vodiča,

– lemiti instalacije na mjestima gdje je moguće izazvati požar ili eksploziju,

– podešavati sklopove, agregate i mehanizme u radu,

– koristiti elektroničku opremu koja nije zaštićena od električnog udara,

– čuvati i prevoziti elektroničku opremu s otvorenim krajevima valovoda i priključaka,

– provjeravati elektroničke sustave koji zrače ako nisu poduzete mjere zaštite uređaja i ZT osoblja od štetnog elektromagnetskog zračenja,

– održavati i skladištiti akumulatore u vlažnoj i neprovjetrenoj prostoriji i na temperaturi manjoj od 5 °C, a većoj od 30 °C,

– formirati i puniti olovne, čelične, nikal-kadmij i srebro-cink akumulatore u istoj prostoriji.

Članak 137.

Na stajankama zrakoplova mogu prometovati isključivo dostavna vozila, kojima upravljaju vozači osposobljeni za sigurnu vožnju i prilaženje zrakoplovu na način određen posebnom ZT uputom.

7.4. Posebne mjere zaštite od požara pri održavanju zrakoplova

Članak 138.

Mjesta razmještaja, stajanke zrakoplova, hangari, skladišta, radionice i drugi objekti opremaju se protupožarnom opremom prema Protupožarnom elaboratu te se obvezno održavaju čistima i bez lako zapaljivih materija.

Članak 139.

Tijekom održavanja i opsluživanja zrakoplova na stajankama i mjestima razmještaja radi provedbe posebnih mjera zaštite od požara ZT osoblju nije dopušteno:

– pokretati motor zrakoplova bez sredstva za gašenje požara,

– ostaviti bez nadzora dostavno sredstvo u pogonu priključeno na zrakoplov,

– nepropisno prazniti i odlagati gorivo, mazivo, plinove i kapljevine,

– puniti gorivom neuzemljeni zrakoplov,

– dopunjavati gorivo u zrakoplov s upaljenim motorom kada to nije dopušteno ZT dokumentacijom,

– koristiti otvoreni plamen u blizini zrakoplova.

Članak 140.

Tijekom održavanja i opsluživanja u hangarima i prostorima smještaja i čuvanja zrakoplova i zrakoplovne tehnike ZT osoblju nije dopušteno:

– zagrijavati i pokretati motor zrakoplova,

– ispitivati uređaj za pokretanje motora, akumulatora, elektroopreme, radio i radarske opreme izvan specijaliziranih radionica i određenog radnog prostora,

– koristiti otvoreni plamen,

– lemiti i zavarivati u prostorima i skladištima goriva i maziva,

– čistiti i prati zrakoplov benzinom i zapaljivom tekućinom,

– koristiti neispravne prijenosne električne svjetiljke bez zaštitne mrežice,

– uključivati struju u zrakoplov bez nadzora,

– puniti zrakoplov gorivom, kisikom i streljivom,

– čuvati zrakoplov s nehermetičnim uređajem goriva i bez posuda za prikupljanje drenaže,

– odlagati kiseline, akumulatore, gorivo, mazivo, plinove, kapljevine i streljivo,

– zaprečavati ulaze i izlaze.

Članak 141.

U hangarima i drugim radioničkim prostorijama održavanja nije dopušteno lemljenje, ispitivanje električne opreme pod naponom i pranje dijelova benzinom ili zapaljivom tekućinom ako nisu poduzete posebne mjere zaštite od požara.

Iskorištene masne krpe obvezno se odlažu u posudu za ekološko zbrinjavanje.

Hangari i zatvoreni prostori moraju imati lako pomična vrata i provjetravaju se svaki dan tijekom ljeta, a zimi po potrebi.

VIII. PRIJELAZNE I ZAVRŠNE ODREDBE

Članak 142.

Održavanje zrakoplova i zrakoplovne tehnike provedeno prije stupanja na snagu ovoga Pravilnika smatrat će se valjanim održavanjem ako udovoljava tehničkim zahtjevima plovidbenosti i uvjetima funkcionalne ispravnosti za sigurnu zračnu plovidbu.

Odredbe ovoga Pravilnika o certificiranju zrakoplova, zrakoplovnih komponenti, ZT osoblja, nadležnih ustrojstvenih jedinica i ovlaštenih organizacija za održavanje primjenjuju se na sve započete postupke održavanja.

Članak 143.

U roku od godinu dana od dana stupanja na snagu ovoga Pravilnika nadležne ustrojstvene jedinice donijet će posebne ZT upute, Program održavanja, Program osposobljavanja i druge provedbene akte koji uređuju pojedina pitanja iz sustava održavanja.

Održavanje i opsluživanje sredstava i opreme zračnog motrenja i navođenja uredit će se posebnom ZT uputom.

Članak 144.

Ovaj Pravilnik stupa na snagu osmog dana od dana objave u »Narodnim novinama«.

Klasa: 023-03/10-04/3

Urbroj: 512-01-10-5

Zagreb, 8. travnja 2010.

Ministar
Branko Vukelić, v. r.

PRILOG 1.

![](dodatni/408557.jpg)

PRILOG 2.

![](dodatni/408558.jpg)

PRILOG 3.

![](dodatni/408559.jpg)

PRILOG 4.

![](dodatni/408560.jpg)

PRILOG 5.

![](dodatni/408561.jpg)

![](dodatni/408562.jpg)

PRILOG 6.

![](dodatni/408563.jpg)

PRILOG 7.

![](dodatni/408564.jpg)

Pravilnik, NN 51/2010-1221